How to Get Away with Murder (3ος κύκλος)

Το ABC παρήγγειλε τον **τρίτο κύκλο** της τηλεοπτικής δραματικής σειράς ***[[How to Get Away with Murder]]*** στις 3 Μαρτίου 2016. Έκανε πρεμιέρα στις 22 Σεπτεμβρίου 2016 και ολοκληρώθηκε στις 23 Φεβρουαρίου 2017 έπειτα από 15 επεισόδια, όσα επεισόδια είχαν και οι προηγούμενοι κύκλοι. Ο αριθμός των επεισοδίων ήταν αποτέλεσμα της συμφωνίας που είχε γίνει με τη Βαϊόλα Ντέιβις η σειρά να είναι περιορισμένη και να αποτελείται από 15 ή 16 επεισόδια ανά κύκλο.

## Πλοκή
Η Αναλίζ Κίτινγκ, καθηγήτρια νομικής και συνήγορος υπεράσπισης στο Πανεπιστήμιο του Μίντλτον, επιλέγει πέντε φοιτητές για να δουλέψουν μαζί της στο δικηγορικό της γραφείο· τους Γουές Γκίμπινς, Κόνορ Γουόλς, Μικαέλα Πρατ, Άσερ Μίλστοουν και Λόρελ Καστίγιο. Στο δικηγορικό γραφείο εργάζονται επίσης ο Φρανκ Ντελφίνο και η Μπόνι Γουίντερμποτομ, δικηγόρος και συνεργάτιδα της Αναλίζ.

Τα πρώτα εννέα επεισόδια επικεντρώνονται στην Αναλίζ να διδάσκει Ποινικό Δίκαιο και τους μαθητές της να προσπαθούν να γίνουν έμπρακτα συνήγοροι υπεράσπισης, με τον κάθε ένα να αναλαμβάνει να παρουσιάσει μια υπόθεση στο δικαστήριο. Ωστόσο, η θέση της Αναλίζ στο Πανεπιστήμιο κινδυνεύει όταν ένας άγνωστος τη βάζει στόχο και αναρτά φυλλάδια τα οποία την παρουσιάζουν ως δολοφόνο. Ο Φρανκ έχει εξαφανιστεί, με την Αναλίζ και τον Νέιτ να προσπαθούν να τον βρουν ενώ η δολοφονία του Γουάλας Μαχόνεϊ βρίσκεται ακόμα υπό διερεύνηση. Στο φινάλε του πρώτου μισού, η Αναλίζ συλλαμβάνεται μετά την ανάκτηση του πτώματος του Γουές από το καμένο της σπίτι. Ωστόσο, ο Νέιτ ανακαλύπτει πως ο Γουές ήταν ήδη νεκρός όταν ξεκίνησε η φωτιά.

Το δεύτερο μισό του κύκλου επικεντρώνεται στις έρευνες γύρω από τον θάνατο του Γουές και την εύρεση του δολοφόνου του. Ενώ η Αναλίζ περνάει δύσκολα στη φυλακή, αρχίζει να δημιουργείται ένταση ανάμεσα στους εναπομείναντες τέσσερις φοιτητές που δουλεύουν μαζί της, καθώς δεν συμφωνούν στο αν η Αναλίζ είναι πραγματικά ένοχη ή αν την έχουν παγιδεύσει. Σύντομα, φαίνεται πως το γραφείο του Εισαγγελέα θέλει να κρατήσει την Αναλίζ στη φυλακή με όποιο τίμημα. Η Μπόνι με τον Φρανκ συνεργάζονται για να τη σώσουν και καταφέρνουν τελικά να την απελευθερώσουν.

## Ηθοποιοί και χαρακτήρες

### Βασικοί
* Βαϊόλα Ντέιβις ως Αναλίζ Κίτινγκ
* Μπίλι Μπράουν ως Νέιτ Λέιχι
* Άλφρεντ Ένοχ ως Γουές Γκίμπινς
* Τζακ Φαλάχι ως Κόνορ Γουόλς
* Άτζα Ναόμι Κινγκ ως Μικαέλα Πρατ
* Ματ ΜακΓκόρι ως Άσερ Μίλστοουν
* Κόνραντ Ρικαμόρα ως Όλιβερ Χάμπτον
* Κάρλα Σόουζα ως Λόρελ Καστίγιο
* Τσάρλι Γουέμπερ ως Φρανκ Ντελφίνο
* Λίζα Βάιλ ως Μπόνι Γουίντερμποτομ

### Επαναλαμβανόμενοι
* Λόρεν Βέλεζ ως Σοράγια Χάργκροβ
* Κόρμπιν Ρέιντ ως Μέγκι Τράβερς
* Μπεχζάντ Νταβού ως Σάιμον Ντρέικ
* Μιλαούνα Τζάκσον ως Ρενέ Άτγουντ
* Μάθιου Ρις ως Τόμας
* Λ. Σκοτ Κάλντγουελ ως Τζάσμιν
* Μπενίτο Μαρτίνεζ ως Τοντ Ντένβερ
* Ντάμεον Κλαρκ ως Τζον Μάμφορντ
* Γκλόρια Γκαράγιουα ως Ντέιβις

### Guest
* Τομ Βέρικα ως Σαμ Κίτινγκ
* Φάμκε Γιάνσεν ως Ιβ Ρόθλο
* Εσάι Μοράλες ως Χόρχε Καστίγιο
* Έιμι Μάντιγκαν ως Αϊρίν Κρόλεϊ
* Έμιλι Σουάλλου ως Λίζα Κάμερον
* Μπρετ Μπάτλερ ως Τρισέλ Πρατ
* Γουίλσον Μπέθελ ως Τσαρλς Μαχόνεϊ
* Ροξάν Χαρτ ως Σύλβια Μαχόνεϊ
* Μαρκ Λ. Τέιλορ ως Βινς Λεβίν
* Μαίρη Τζ. Μπλάιτζ ως Ρο
* Σίσελι Τάισον ως Οφήλια Χάρκνες
* Ρότζερ Ρόμπινσον ως Μακ Χάρκνες
* Μπράιαν Ταϊρί Χένρι ως δημόσιος συνήγορος του Φρανκ
* Γιολάντα Ρος ως Κλαούντια
* Κέλσεϊ Σκοτ ως Ρόουζ Έντμοντ
* Άιζακ Ράιαν Μπράουν ως Κριστόφ Έντμοντ
* Νίκολας Γκονζάλεζ ως Ντόμινικ

## Επεισόδια

## Παραγωγή
### Ανάπτυξη
Το ABC ανανέωσε τη σειρά για τρίτο κύκλο επεισοδίων στις 3 Μαρτίου 2016, μαζί με αρκετές άλλες σειρές του καναλιού και ανακοινώθηκε πως ο τρίτος κύκλος θα έκανε πρεμιέρα στις 22 Σεπτεμβρίου 2016. Η παραγωγή ξεκίνησε στις 27 Μαΐου 2016, με τον Πίτερ Νόγουολκ να αναρτά στον προσωπικό του λογαριασμό στο Twitter πως η ομάδα σεναριογράφων της σειράς εργάζονταν πυρετωδώς για τη χαρτογράφηση του τρίτου κύκλου. Το διάβασμα για το πρώτο επεισόδιο έγινε στις 6 Ιουλίου 2016 και τα γυρίσματα ξεκίνησαν μία εβδομάδα αργότερα. Μία προωθητική αφίσα, η οποία απεικόνιζε τη Βαϊόλα Ντέιβις ως Αναλίζ Κίτινγκ, κυκλοφόρησε στις 9 Αυγούστου 2016. Το ABC κυκλοφόρησε ένα πρόμο βίντεο για τον τρίτο κύκλο στις 29 Αυγούστου 2016.

Ο τρίτος κύκλος ξεκίνησε να προβάλλεται στις 22 Σεπτεμβρίου 2016 με τα εννέα πρώτα επεισόδια να προβάλλονται στο πρώτο μισό της τηλεοπτικής σεζόν και τα οποία ολοκλήρωσαν την προβολή τους στις 17 Νοεμβρίου 2016. Το υπόλοιπο πρόγραμμα του καναλιού ανακοινώθηκε στις 22 Οκτωβρίου 2016, όπου ανακοινώθηκε επίσης πως τα υπόλοιπα έξι επεισόδια της σειράς θα ξεκινούσαν να προβάλλονται στις 26 Ιανουαρίου 2017.

### Σενάριο
Σε μία συνέντευξή του στο *[[Entertainment Weekly]]*, ο υπεύθυνος της σειράς Πίτερ Νόγουολκ, μιλώντας για το τι θα συνέβαινε στον τρίτο κύκλο σχετικά με την εξαφάνιση του Φρανκ, σχολίασε: «Ναι, βλέπω τα κοστούμια και τα προϊόντα μαλλιών να εξαφανίζονται. Είναι περισσότερο το πώς νιώθει ο Φρανκ για τον εαυτό του». Σχετικά με την εμπιστοσύνη μεταξύ της Αναλίζ και του Φρανκ, ανέφερε: «...ο Φρανκ έχει δύο επιλογές: Να το σκάσει και να ελπίζει πως δεν θα τον πιάσει ποτέ ή να προσπαθήσει να κερδίσει την επιστροφή του. Κι αυτό δεν είναι εύκολο». Μιλώντας επίσης στο *Entertainment Weekly*, ο Τσάρλι Γουέμπερ σχολίασε για το πού βρίσκεται ο Φρανκ: «Νομίζω πως κρύβεται και νομίζω πως είναι μόνος. Αν έχει μια γραμμή ζωής, δεν πιστεύω πως είναι η Λόρελ».

Ο Νόγουολκ ανέφερε πως η ιστορία της Λόρελ και της οικογένειάς της θα διερευνηθεί στον επόμενο κύκλο: «Νιώθω σαν να είναι της παρούσης. Η υπόσχεση της σειράς μας είναι να μην αφήνουμε πράγματα να αιωρούνται για πολύ καιρό. Οπότε πιθανότατα ναι. Κάναμε αυτή την ερώτηση πάρα πολλές φορές για να μην την απαντήσουμε σύντομα». Η ιστορία της Μικαέλα θα διερευνηθεί επίσης, με τον Νόγουολκ να λέει: «Έχουμε τόσο πολλά να διερευνήσουμε μαζί της. Η Άτζα είναι τόσο ταλαντούχα. Είμαι απλά ενθουσιασμένος να βυθιστώ πραγματικά στη ζωή της την επόμενη χρονιά». Ο Νόγουολκ ανέφερε επίσης στο *[[The Hollywood Reporter]]* πως η σειρά θα διερευνούσε τη σχέση της Αναλίζ και του Νέιτ, καθώς και τις οικογένειες και των δύο.

### Κάστινγκ
Ο τρίτος κύκλος της σειράς περιλαμβάνει στο βασικό του καστ δέκα ηθοποιούς, όλοι από τους οποίους επέστρεψαν από τον προηγούμενο κύκλο. Η Βαϊόλα Ντέιβις υποδύεται την πρωταγωνίστρια της σειράς, Καθηγήτρια Αναλίζ Κίτινγκ, μία υψηλού προφίλ δικηγόρου υπεράσπισης, η οποία διδάσκει επίσης στο Πανεπιστήμιο του Μίντλτον. Ο Μπίλι Μπράουν έχει τον ρόλο του Ντετέκτιβ Νέιτ Λέιχι και συντρόφου της Αναλίζ. Υπάρχουν πέντε φοιτητές οι οποίοι εργάζονται στο δικηγορικό γραφείο της Αναλίζ· ο Γουές (Άλφρεντ Ένοχ), ο Κόνορ Γουόλς (Τζακ Φαλάχι), η Μικαέλα Πρατ (Άτζα Ναόμι Κινγκ), ο Άσερ Μίλστοουν (Ματ ΜακΓκόρι) και η Λόρελ Καστίγιο (Κάρλα Σόουζα). Ο Τσάρλι Γουέμπερ υποδύεται τον Φρανκ Ντελφίνο, έναν από τους εργαζόμενους στο δικηγορικό γραφείο της Αναλίζ, ο οποίος δεν είναι δικηγόρος αλλά μπορεί να χειρίζεται ειδικές αποστολές οι οποίες απαιτούν διακριτική ευχέρεια, και η Λίζα Βάιλ ενσαρκώνει τη Μπόνι Γουίντερμποτομ, τη δικηγόρο και συνεργάτιδα της Αναλίζ στο δικηγορικό της γραφείο. Σε αυτόν τον κύκλο, ο δέκατος ηθοποιός του βασικού καστ είναι ο Κόνραντ Ρικαμόρα ο οποίος υποδύεται Όλιβερ Χάμπτον, έναν ειδικό της τεχνολογίας, χάκερ και σύντροφο του Κόνορ. Ο Ρικαμόρα ήταν επαναλαμβανόμενος ρόλος στους προηγούμενους κύκλους.

Μετά το τέλος του δεύτερου κύκλου, επιβεβαιώθηκε πως όλοι οι βασικοί ηθοποιοί της σειράς αναμένονταν να επιστρέψουν για τους ρόλους τους στον τρίτο κύκλο. Στις 18 Μαρτίου 2016, το *TVLine* ανακοίνωσε πως ο Κόνραντ Ρικαμόρα, ο οποίος ενσαρκώνει τον Όλιβερ Χάμπτον, θα αναβαθμιζόταν σε βασικό μέλος του καστ. Στις 20 Ιουλίου 2016, ανακοινώθηκε πως η Λόρεν Βέλεζ, γνωστή από τη συμμετοχή της στην τηλεοπτική σειρά *[[Dexter]]*, είχε προσληφθεί σε έναν επαναλαμβανόμενο ρόλο ως η Πρόεδρος του Πανεπιστημίου του Μίντλτον. Ο χαρακτήρας περιγράφηκε ως «φιλικός, ζεστός, διπλωματικός και με αυτοπεποίθηση». Στις 6 Αυγούστου 2016, δημοσιεύτηκε πως οι Εσάι Μοράλες και Έιμι Μάντιγκαν προστέθηκαν στη σειρά ως guests, ενώ αργότερα αποκαλύφθηκε πως ο Μοράλες θα αντικαθιστούσε τον Χοσέ Ζουνίγκα στον ρόλο του Χόρχε Καστίγιο, τον πατέρα της Λόρελ. Το *Deadline Hollywood* ανακοίνωσε στις 31 Αυγούστου 2016 πως η Μαίρη Τζ. Μπλάιτζ θα είχε έναν guest ρόλο στον τρίτο κύκλο. Στις 13 Σεπτεμβρίου 2016, δημοσιεύτηκε πως η Μπρετ Μπάτλερ θα εμφανιζόταν επίσης σε έναν guest ρόλο.

## Υποδοχή
### Κριτικές
Ο τρίτος κύκλος της σειράς έλαβε θετικές κριτικές από τους κριτικούς. Η σελίδα συλλογής κριτικών Rotten Tomatoes δίνει στον κύκλο ποσοστό αποδοχής 90%, βασισμένο σε 30 κριτικές. Στο τμήμα ομοφωνίας διαβάζουμε: «Με ένταση και διδακτικό, το *How to Get Away With Murder* συνεχίζει να ανεβάζει το επίπεδό του». Το πρώτο επεισόδιο του κύκλου παρακολούθησαν συνολικά 5.11 εκατομμύρια τηλεθεατές, μία πτώση του 39% σε σύγκριση με το πρώτο επεισόδιο του δεύτερου κύκλου.

### Τηλεθέαση

## Παραπομπές


## Εξωτερικοί σύνδεσμοι
* 
* 

Κ
Κατηγορία:Τηλεοπτικοί κύκλοι